I anledning af Kunstens 50-års jubilæum deler museet nu deres komplette samling af 4.000 værker på en ny, online platform.

Mange drømmer om at nyde et værk af Picasso, Jorn, Lundstrøm eller Max Ernst hjemme i dagligstuen, og fra i morgen bliver det på sin vis muligt med Kunstens nye onlineunivers, Kunsten Collection. En samling, som Ane Halsboe-Jørgensen, kultur- og kirkeminister, omtaler som et af de bedste i Danmark: -	Jeg håber, at mange danskere vil gribe muligheden for at gå på opdagelse i én af landets mest markante samlinger af moderne kunst. Den nye samling indeholder intet mindre end 4.000 værker, som kunstinteresserede kan søge frit imellem og nærstudere i deres detaljerigdom. Med temaer som ”kvindelige kunstnere”, ”selvportrætter”, ”CoBrA” eller sågar ”heste”, ”fodbold”, ”hænder" og ”jazzmusiker”, er der masser at se på. Kunst for alle Formålet med den nye platform er, at flere mennesker skal have mulighed for at opleve og gå i dialog med udgangspunkt i kunst. - Kunsten Collection er en demokratisering af Kunstens samling, så den er tilgængelig for flest muligt - og den bringes i spil på nye måder - drevet af brugeres nysgerrighed og engagement. Kunst skal opleves i virkeligheden, og i dag er den virkelighed heldigvis både fysisk på museet og digitalt alle andre steder, siger direktør på Kunsten, Lasse Andersson. - Som kulturminister er det afgørende for mig, at alle danskere har adgang til kunst og kultur – uanset hvor i landet de bor. Når vi møder kunsten har vi mulighed for at blive klogere på os selv og på den verden, vi lever i, siger kultur- og kirkeminister Ane Halsboe-Jørgensen. Kunsten Collection går online samme dag, hvor museet åbner den nye jubilæumsudstilling, Kunsten retro”, med blandt andet forhenværende og nuværende kulturminstre, Bertel Harders og Ane Halsboe-Jørgensens yndlingsværker.